《昆山龚立道作棲闲堂取李太白题龚处士别墅诗》
宋代·孙应时

一丘一壑尘埃外，三沐三薰清净身。
别墅只今唐处士，高风当日汉君宾。
打门未肯容惊梦，载酒谁能径卜邻。
千里题诗寄心赏，多惭不是谪仙人。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。